LidanRubinov/Halacha-QA huggingface dataset:
שאלה: כשרות שמן זרעי ענבים: שמן זרעי ענבים תוצרת איטליה ברכיבים מופיע שמן זרעי ענבים בלבד בכשרות ה ou. האם צריך לחשוש למשהו או שאפשר להשתמש לאכילה?
תשובה: כשרות ou היא כשרות שיסדוה גדולי ישראל ובאופן כללי אפשר לסמוך על כשרותם, אפשר לפנות אליהם לברור פרטים, בדברי שאלתך לא נראה שיש כאן בעיה מסוימת. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ברכה על קפה: הרב פסק בשיעורו ברדיו, והובא גם כן באתר, שברכת קפה היא שהכל. ולא מברכים בורא פרי העץ. למרות שברור שזו דרך הנאה והאכילה המרכזית של פולי קפה וניכר טעמם וצבעם. אך הרב סבר שפולי הקפה טפלים למים, ולא נהירא שהרי אדם שותה קפה בשביל הקפאין, בשביל המרכיבים המעוררים שבקפה ולא בשביל המים. המים זה דרך שימוש, (כמו מרק ירקות שברכתו בורא פרי האדמה) ומדוע לא נברך בורא פרי העץ מאותו סיבה שהרב פסק שמברכים על שוקולד המורכב בבירור מקקאו?
תשובה: אתה צודק בשאלתך, אולם כיוון שגם על שוקולד אני אומר שצריך לברך העץ והציבור לא מקבל זאת כיוון שהורגלו לברך שהכל. לאחר שהציבור יתרגל לברך העץ על שוקולד נדבר על קפה. הש"ך כותב בהלכות פסיקה שלא להורות לציבור דבר שנראה משונה אם הם לא יכולים לקבלו.
שאלה: לסמוך על חילוני בכשרות: 1. האם אפשר לסמוך על אדם חילוני שמביא לי אוכל ואומר שקנה במאפיה מסויימת שאני יודע שהיא כשרה? 2. בהרבה סופרמרקטים יש מחלקת מאפה שבה מחממים מאפים מיובאים ממאפיות שונות. יש שם תעודה שמאפיית המקור כשרה. האם ניתן לסמוך על העובדים החילונים שהמאפים באמת מאותה מאפיה? (האם שייך היתר השו"ע סי קי"ט לגבי אדם שקונה בשבילי מוצר שנאמן שקנה מחנות כשרה אף אם הוא חילוני?)
תשובה: 1. אם אדם זה אמין בעיניך ניתן לסמוך עליו. 2. קשה לקבוע באופן חד משמעי במקרים אלו. אם נראה לך שהמוכר אמין או שברור שאין לו שום רווח מכך שיחליף את המוצרים ניתן לסמוך עליו, אולם אם יש לך ספק - אל תקנה שם.
שאלה: לתת לגוי מכשירים חשמליים במתנה: יש לי מכשירים חשמליים שלא טבלתי כי ההורים שלי מפחדים שאני אהרוס אותם אם אטביל אותם. אני יודעת שאפשר להביא את המכשיר החשמלי לגוי במתנה ושהוא ישאיל לי את זה במתנה לתמיד, השאלה היא איך עושים את זה בפועל? מה אני צריכה להגיד לגוי: שאני מביאה לו את זה במתנה ושישאיל לי את זה חזרה? ומה זה אומר שהגוי צריך להגביה את הכלי?
תשובה: תסבירי לגוי שמדובר בעניין דתי אצלנו - אנחנו נותנים לו את הכלי ועל ידי הגבהה הכלי הופך להיות שלו. ולאחר מכן שישאיל לך את הכלי. כמובן שכדאי לעשות זאת עם גוי שיסכים להשאיל לך לאחר מכן את הכלי. צריך לדעת שאי אפשר לזכות לגוי את הכלי, ולכן עליו להגביה את הכלי בידיו כדי לקנות אותו.
שאלה: שכר דירה: מזה כמה חודשים השוכר שלי לא משלם בזמן ושהוא משלם אחרי ה16 לחודש הוא הוסיף 50 ש"ח כדי לפצות אותנו האם יש בכך ריבית, ומה עלינו לעשות?
תשובה: יש בכך בעיה של ריבית. הדרך היא לעשות חיוב בדרך קנס שלא קשור באופן ישיר לזמן האיחור. אולם צריך ללכת לרב שיעזור לך לנסח הסכם שיעמוד בגדר ההלכתי. יש באתר של מכון משפטי ארץ נוסח שכירות שיכול לעמוד בתנאים הלכתיים.
שאלה: אבידה מעל שווה פרוטה: שאלה עקרונית - מדי פעם אני רואה זרוקים ברחוב כל מיני פריטים שאמנם שווים יותר מפרוטה אבל עדיין שווים נמוך, ולדעתי למאבד אין סיבה לשלם על שיחת טלפון אלי ע"מ לקבל את האבידה חזרה. למשל סיכות ראש צבעוניות, כדורים קטנים. וכו האם מותר להתעלם מאבידות כאלו או אולי רק להניח אותן במקום בולט שאם המאבד יבוא לחפש הוא יראה אותן מרחוק?
תשובה: על פי רוב לפריטים קטנים אין סימן שאפשר להשיב על פיו, ובמקרים אלו הרי הם של המוצא, אם סביר להניח שהמאבד כבר שם לב שנפלו ממנו. כמו כן, אם ישנם פריטים ששווים נמוך מאוד וברור שרוב האנשים אינם חוזרים לחפשם, ואף לא מחזרים אחר מודעות השבת אבידה, וכן אינם טורחים לצלצל כאשר רואים המודעה, או משום שאין הערך שווה את הטירחה או משום שמתביישים לצלצל עבור חפץ כ"כ פעוט, מכיוון שהבעלים מתייאשים מחפצים אלו הרי הם של המוצא (אא"כ רשום שם, שאז ודאי לא מתייאשים). (ראה משפטי התורה הלכות השבת אבידה  הרב צבי שפיץ) ישנם חפצים שערכם נמוך שאמנם רוב האנשים אינם מתייאשים מהם, אלא יתכן שעוד יחזרו לחפשה בדרך שהלכו בה, אלא שיש להם יותר סיכוי למוצאם אם המוצא לא יגע בהם מאשר אם יטלם ויכריז. במקרים אלו, עדיף שהמוצא יתעלם מהם או יגביהם למקום בולט יותר (אם הגבהה זו לא עלולה לגרום ללקיחת החפץ ע"י אדם שאינו ישר) ולא יטלם. הרחבה: בסימן רס סעיף י מובאת מחלוקת אם בחפץ שיש בו סימן ואנו מסופקים אם הונח בכוונה או שמא נפל, על המוצא לקחת אותו ולהכריז או שמא עדיף שישאירנו. המחבר פסק כדעת הרמב"ם שלא יטול ואילו הרמ"א פסק כדעת הרא"ש שאם המקום אינו משתמר לגמרי עליו ליטול ולהכריז. לדעת הרמב"ם והמחבר יש יותר סיכוי שבעל החפץ ימצאנו אם לא ניגע בחפץ ולכן עדיף לא ליטול אותו משם ואילו לדעת הרא"ש והרמ"א מכיוון שיש סימן צריך להכריז. נראה שגם הרמ"א לא חלק אלא במקום שיש סיכוי טוב שעל ידי ההכרזה אכן יצליח להחזיר את החפץ לבעליו, אולם במקרה שרוב הסיכויים שלא יצליח, ואדרבה אם ישאירנו במקום יש סיכוי הרבה יותר טוב שיצליח שבעליו ימצאוהו, יודה למחבר שעדיף לא ליטול. יש לחזק סברא זו גם על פי דברי הגמ' בב"מ כז ע"ב, הדנה כיצד מותר להחזיר אבידה ע"פ סימנים למ"ד סימנים דרבנן, ועונה שודאי כך היו רוצים רוב המאבדים. יש ללמוד מכך, שיש לנהוג כפי שהיה רצון רוב המאבדים. הרב יאיר וסרטיל
שאלה: נזק לחבר בשימוש סטנדרטי: השתמשתי (שימוש סטנדרטי) במטען של חבר ברשות במהלך השימוש סוללה התפוצצה וגרמה שבר חיצוני למטען וגם לנורה שאומדת את מילוי הסוללה בצד של הפיצוץ. המטען מתאים ל4 סוללות. לאחר מכן חברי השתמש במטען באופן רגיל ודיווח לי שהפעם הסוללות החזיקו מעמד פחות זמן גם אלה שהוטענו בחלק שלכאורה לא ניזק. יש לציין שהמטען לא היה חדש. אשמח לקבל עצה איך ראוי להחזיר את הנזק?
תשובה: אם השתמשת בסוללות המיועדות להטענה, והשימוש היה על פי ההוראות, הדין הוא שהנך פטור מלשלם. דין זה מבוסס על הכלל ההלכתי האומר שהשואל חפץ מחבירו והחפץ התקלקל מחמת השימוש הרגיל, פטור השואל. ודין זה נקרא בהלכה "מתה מחמת מלאכה." הלכה זו נכונה בין אם המטען הוא שגרם לפיצוץ, ובין אם יתברר שהסוללות גרמו לפיצוץ (וזאת כמובן בתנאי שהשימוש היה כרגיל), שכן שני מצבים אלו קשורים ל"מתה מחמת מלאכה" באופן פשוט. ואין כאן המקום להאריך בנקודה זו. הרב חננאל פאטשינו.
שאלה: כהונה לבכורי ישראל: כיום איש מבני ישראל לא יודע לבטח מאיזה שבט הוא וגם אין לנו כהנים מיוחסים בעלי ספר אילן יוחסין עד אהרן הלוי כהן הראש. למעשה אין גם משמעות אמתית למחקר DNA כהנים כי אין ולא ניתן להשוות לגנטיקה DNA של אהרן הכהן הלוי. "ומן הכהנים בני חביה בני הקוץ בני ברזלי אשר לקח מבנות ברזלי הגלעדי אשה ויקרא על שמם: "אלה בקשו כתבם המתיחשים ולא נמצא ויגאלו מן הכהנה: ויאמר התרשתא להם אשר לא יאכלו מקדש הקדשים עד עמד הכהן לאורים ותמים:" השאלה מדוע שלא יכהנו מישראל בכורי פטר רחם כאשר היה בימי קדם בטרם הקדשת בני לוי לכהנים עד עמד הכהן לאורים ותמים? כי אם נשיא עלינו את הבכורים והטבנו להם פריוילגיות בהטבת כהנים אז זה אולי יעודד את הנשים להתחתן בתולות ולא תהיה זנות בישראל.
תשובה: הלוואי שהיה לנו פתרונות קסם לפריצות ולחוצפא יסגיי. בכל אופן, עצם ההצעה שלך שהבכורות יהיו אלו שאנו מייעדים להיות אנשי רוח הוא רעיון חשוב אולם יש להיזהר שהדבר לא יגרום לכך שיהיו לנו אנשי קודש שאינם מתאימים לשליחות שאנו מיעדים אותם אליה. לפעמים דווקא הבכור אינו מתאים למשא הכבד שאנו רוצים לשים על כתפיו של איש הרוח. לכן עצם הרצון שבכל משפחה יהיה לפחות איש רוח אחד הוא מבורך אולם להטיל זאת על הראשון דווקא במציאות של מבנה המשפחה בימינו נראה כדבר לא טבעי ולא מתאים לחופש הבחירה, שהוא האקלים החברתי שבו אנו נמצאים.
שאלה: ישיבת הסדר לעומת ישיבה גבוהה: מהם היתרונות של ישיבה גבוהה על פני ישיבת הסדר-מבחינת קביעות לתורה למשך זמן רב כנגד הארעיות בלימוד התורה בישיבות הסדר?
תשובה: ככל שמתמסרים לתורה יותר כך משיגים יותר. אין התורה נקנית אלא למי שממית עצמו עליה, שנאמר: "זאת התורה אדם כי ימות באהל". לכן הרוצה לזכות בכתרה של תורה עליו להתמסר אליה לשנים רבות בשקידה ובשקיעה. ואת זה עושים ההולכים לישיבה גבוהה. מי ששואף לעלות מעלה בלימוד התורה, המקום המתאים לו הוא ישיבה גבוהה.
שאלה: קריאת שמע שעל המיטה לפני תפילת ערבית: אם קרא קריאת שמע של המיטה לפני ואז נזכר שלא התפלל ערבית. מה עליו לעשות?
תשובה: יקום ויתפלל.
שאלה: הבדלה או לנתק את הפלטה: מה עושים קודם, מנתקים את פלטת השבת ואחר כך עושים את ההבדלה או להפך, הבדלה ואחר כך מנתקים את הפלטה?
תשובה: יש לעשות קודם הבדלה. אם אומרים: "המבדיל בין קודש לחול" זה נחשב כהבדלה לעניין שאפשר לעשות מלאכה ולנתק את הפלטה מהחשמל אולם אין לאכול עד לאחר הבדלה על יין ונר.
שאלה: שאלות רבות על אמונה: רציתי לשאול שאלה אולי קצת מצחיקה, מי זה הקב"ה? איך אפשר להתחזק יותר להאמין בו? מה פתאום ה החליט לברוא עולם? מהי המטרה של העולם? סליחה על שזה הרבה שאלות בבת אחת.
תשובה: : ב"ה את מבינה שהשאלות האלו הם שאלות שלענות עליהם צריך את כל החיים. בכל אופן על קצה המזלג. אין לנו השגה מיהו הקב"ה. אולם אנו שוללים מהקב"ה את כל הדברים שהם מבטאים מיעוט של חיות, מיעוט של אחדות, עצמיות, טוב וכ'. כל הדברים הכי אמתיים כוללים וטובים שאנו מכירים אנו אומרים הם באים ממקור אחד שהוא מקור אין סופי של טוב, אין סופי של אחדות והרמוניה, מקור אין סופי של יצירתיות, של רעננות, של מידות נעלות. האמונה מתחזקת בהרבה דרכים. אנו נפגשים עם הקב"ה לא בצורה ישירה אלא דרך ההתגלויות השונות שלו. הקב"ה התגלה בתורה, הקב"ה התגלה בבראיה, הקב"ה מתגלה בהשגחה על העולם, הקב"ה התגלה דרך עם ישראל וכל ההסטוריה שקוראת לו. יש מועטים שזוכים להתגלויות יותר מרוכזות. אנו כעם ישראל עמדנו במעד שבו נגשנו עם ההופעה המרוכזת והמופלאה של הדיבור האלוקי במעמד הר סיני. אנחנו חלק מעם שיש לו תכונה נפשית של אמונה. ההאמונה היא הכוח לקלוט ולהתחבר למקור של כל החיים. אנו לא כמו הגויים שתקועים בחושים ובאישיות שלהם. אנו צמאים לקשר עם האלוקות. כל יהודי יכול לעורר בתוכו את הצימאון הזה בדרכים רבות. זהו הכישרון הלאומי המיוחד שלנו. בריאת העולם היא רצון אלוקי נשגב להטיב עם הנבראים. זו המטרה של בריאת העולם להטיב עם הנבראים. עיקר הטובה תלויה בקשר עם מקור החיים. שם נמצא בצורה הכי שלמה הטוב של החיים. הטוב הזה יש לו צורות שנות ולבושים שונים. אחד מהלבושים החשובים זהו הלבוש של העולם הזה. בעולם הזה הטוב מתגלה כשאנו נצליח לגאול את העולם מלהיות עולם אלים פירודי ולא צודק. הבאת העולם העולם למצב של צדקה ומשפט מצב בו כל עם וכל אדם מצליח להביא לידי ביטוי את כל כוחותיו מבלי לפלוש ולצמצם את הכוחות של זולתו זהי גאולת העולם הזה. אז אנו נחווה חוויה עילאית של טוב והתענגות. הקב"ה בחסדו נתן לנו את התורה שהיא המפתח כיצד להוביל את העולם לגאולתו. ודאי שלאחר העולם הזה יש חיים שבהם הנועם והתענגות היא ברמות הרבה יותר גדולות.
שאלה: הסרת שיער בלייזר לנשים: לגבי אישה, האם יש לאסור הסרת שיער בלייזר משום שרטת (בדומה לקעקוע)?
תשובה: אם לא נשארת צלקת אז לא שייך עניין של שרטת.
שאלה: שיחה מחו"ל לארץ ערב שבת: אני שומר שבת, והורי בכיוון אבל עדין לא מקפידים, אני נמצא בחו"ל כאשר פה עוד לא נכנסה שבת, והורי בארץ כבר אחרי כניסת שבת והם רוצים לדבר איתי בטלפון, האם מבחינת הדין מותר לי לדבר איתם?
תשובה: אין לדבר עם הורים כאשר אצלם כבר שבת, כי אתה גורם להם חילול שבת, ונאמר בתורה: "לפני עיוור לא תתן מכשול".
שאלה: אכילת בשר אדם: זוהי מן הסתם אחת השאלות הכי בוריות שהרב נשאל ואני מתפלא על עצמי איך הגעתי לשאול אותה אבל מה אני אעשה שאני צריך לדעת? אני "משתגע" ממש מהלכה אחת שכתובה ברוב ספרי ההלכה שאני מכיר ונעתיק אותה לצורך העניין מהבא"ח פר אמור שנה ב הלכה ה : "בשר האדם אסור לאכלו מן התורה (ואת אלה תאכלו.) ואע"ג די"א דאיסורו מדרבנן ואם פרש מותר העיקר כדברי האוסרים בכל גוונה מיהו עור האדם אינו אסור אלא מדרבנן.וצריך לזהר שלא לקלוף או לחתוך עור האדם בשיניו פן ישאר קצת בין שיניו או בפיו ומה שנהגו הנשים לבשל ערלת הזכרים שחותכים בעת המילה כדי שיולידו זכרים איסור חמור הוא זה (אע"פ שזה בליעה שלא כדרך הנאתו)" איך בנאדם (כמוני) שיש לו קילופי בשר שמחוברים לשפה יכול לאכול?! הרי מיד כשהמאכל בדרך לפיו הוא נוגע באיסור בשר האדם וגם א"א להסיר את כל הבשר שנפרד מן העור לגמרי שתמיד ישאר איזה חתיכות קטנות כעין זיפים שאמורים לכאורה לאסור המאכל? מילא לא לאכול את גוף הבשר ניחא אבל גם דבר שנגע בו ככל שאר איסור שנגע בהיתר? איך זה הגיוני בקושי אפשר לאכול? או אולי זה בכלל דברים המאוסים שטעמם לא אוסר? ומה דין מישהו שנפשו שלו לא קצה בזה?
תשובה: לא מדובר על עור שעל השפתים. מדובר כשאדם עושה מעשה מכוון של חיתוך עור מאצבעותיו וכד' ואת זה הוא לועס. אולם עצם הנגיעה בעור החצי תלוש בודאי שאין בו כלל בעיה. ובוודאי שאם אין לך כלל כוונה ואתה לא נהנה אתה מתעסק ואין בכך כלל מעשה איסור.
שאלה: היחס לר  יהונתן אייבישיץ: קראתי על המחלוקת בין רבי יעקב עמדין ור יהונתן אייבישיץ ורציתי לשאול האם צריך לחשוש לדעתו של רבי יעקב עמדין שהיה גדול הדור דאז?
תשובה: הייתה זו מחלוקת טראגית על רקע ספיחי השבתאות. כולם אהובים כולם ברורים כולם קדושים.
שאלה: מגבונים לחים "כלאחר יד": הרב יעקב אריאל אמר באתר ש: ב"מגבונים יש חשש לסחיטה. ייתכן שבניגוב רפוי אין סחיטה אך כשהדבר נעשה לצורך ניקוי יש חשש שהניגוב יגרום גם לסחיטה" ברצוני לברר האם מותר להשתמש במגבונים ב"שינוי" (לדוג על ידי הצד האחורי של היד), או שאין הבדל?
תשובה: רק נגוב שטחי מותר, ללא שפשוף או לחיצה.
שאלה: חזן המשתדל לקיים מצוות: אני יהודי ירא שמים ומשתדל לקיים את התורה אבל יש כמה מצוות שנורא קשה לי לקיים, אני מתייסר בהם וכל הזמן משתדל לחזור בתשובה אך עדין לא הצלחתי בבקרים מבקשים ממני להיות שליח ציבור, האם כדי לי להימנע מכך עקב מצבי?
תשובה: איני יודע מה קשה לך לקיים, והאם אחרים במניין יותר מקיימים ממך. כי אם אתה כמותם אין אתה צריך למאן להתפלל לפני העמוד. אני לא מניח שמצבך שונה בהרבה מאחרים. וגם אתה מצטער על חולשותך. על כן נראה לי, שאתה יכול לגשת לעמוד וזה יתן לך כח נוסף להתגבר ולקיים את מה שעד עכשיו היה לך קשה לקיים.
שאלה: ברכה על תרומות ומעשרות בדירה שכורה: אנחנו שוכרים דירה ובעל הבית נותן לנו לאכול מפרות שגדלים בגינה. האם אנחנו צריכים להפריש תרומות ומעשרות (הקרקע לא ממש שלנו)?
תשובה: אתם צריכים להפריש ברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הנחת סיר חם על שיש: האם הנחת סיר בשרי או חלבי חם על שיש שהוא בבחינת טרף מטריף את הסיר והמאכל שבתוכו? האם אני צריך להניח סיר חם על משטח חוצץ או שאפשר ישירות על השיש?
תשובה: כיוון שהסיר יבש מבחוץ אז השיש לא מטריף אותו. על מנת שתהיה הבלעה מסיר לסיר או משיש לסיר צריך שיהיה רוטב לח ביניהם, אחרת אין הבלעה.
שאלה: נגינת מוזיקה שמקורה אינו ידוע: 1. אני אוהב מוזיקה בסגנון של ימי הביניים ואני די רוצה לנגן אותם על גיטרה או כינור,אבל אני חושש שמא המנגינות האלו שימשו לעבודה זרה. זה קצת קשה לחפש את השורש של כל מנגינה ומנגינה, אז האם במקרה כזה אסור לי לנגן את המנגינה? 2. האם מותר לי להתכסות בפוך שמיכה מצד איסור שעטנז שאני לא יודע ממה הם עשויים וגם ההורים שלי לא ממש יתנו לי לבדוק אותם? כנ"ל המזרן הישן שיש לי וכן הסדינים כריות?
תשובה: 1. כל עוד שלא יודעים אם דבר מסויים שימש לע"ז אין שום איסור בו. 2. כל דבר ניתן לבדיקה.
שאלה: קריאה בשם הדודה שנפטרה ממחלה תורשתית: אשתי אמורה ללדת בת בעוד כשבועיים, אי"ה. דודתה נפטרה בשנה שעברה ממחלה תורשתית קשה, ורצינו לשאול האם מותר להוסיף לתינוקת בנוסף לשמה הראשון את שם הדודה או שיש בדבר איסור או מנהג וכדו?
תשובה: אם הדודה נפטרה בהיותה מבוגרת בגיל הזקנה, אין מניעה לקרוא בשמה. אם המחלה הייתה ממושכת מגיל צעיר, יש נמנעים מלקרוא לתינוק בשם חולה שנפטר. אך אין כאן איסור ומי שחושש עדיף שלא יקרא.
שאלה: הטעם לאמירת הלל ביום העצמאות: רציתי לשאול לגבי אמירת ההלל ביום העצמאות. האם אנו אומרים אותו בעיקר על המלחמה, שראינו ניסים ונפלאות, או בעיקר על עצם הקמת מדינה? דהיינו, אם למשל מדינת ישראל הייתה קמה ללא כל שום הפרעה מצד גורמים אחרים אלא הכל היה נעשה בשקט ובשלווה, האם היינו אומרים היום הלל על הקמתה?
תשובה: ההלל ביום העצמאות הוא גם על הנצחון במלחמה על ההצלה מהאויבים שקמו עלינו וגם על העצמאות ששינתה את מצבו של עם ישראל לטובה וארץ ישראל חזרה לשלטון עם ישראל.
שאלה: שינה ביום אחרי לילה לבן: הייתי ער כל הלילה. האם כשאני הולך לישון אחרי זה ביום ל-7 שעות בערך אני צריך להגיד קריאת שמע על המיטה?
תשובה: קריאת שמע שייכת דווקא בלילה. יש אומרים את המזמור "יושב בסתר עליון" שעניינו שמירה על האדם.
שאלה: הוספת קמח לא מנופה לעיסה: הכנו בצק לחלות (מקמח מלא) בערך מקילו וחצי ולשנו היטב. רצינו להוסיף עוד קמח והוספתי קמח לבן, אבל שכחתי לנפות את הקמח ושפכתי כוס אחת על גוש הבצק ואז נזכרתי שהקמח לא נופה. 1. מה היינו צריכים לעשות, האם יהיה מותר לאכול מזה? הורדנו מלמעלה את כל הקמח שלא נדבק (בערך חצי כוס) וניפינו אותו. בדקנו אח"כ גם את הנפה ולא מצאנו תולעים. אח"כ שמנו בחזרה את הקמח המנופה ולשנו. 2. האם ניתן לומר על סמך שלא מצאנו תולעים ששאר הקמח גם נחשב נקי? 3. האם מותר לאכול משאר הבצק (הוא כבר אפוי) אם נשארו רק גרגירים בודדים של קמח שלא הצלחנו להוציא? כשהוצאנו את הקמח מלמעלה עם כל הבצק שנדבק אליו, לא נשארה בקערה כמות מספקת להפרשת חלה. 4. האם מותר לצרף את הבצק שהוצאנו לצורך הפרשת חלה או שכיוון שאיננו מתכננים לאוכלו אינו מצטרף? 5. האם מותר להפריש חלה מהבצק שהוצאנו על שתי העיסות יחד?
תשובה: 1. מותר לאכול. 2. נכון. 3. מותר. 4. מדוע אינכם מתכוונים לאכול לאחר שנבדק רובו. אלא א"כ יש מניעה מצד קמח מלא וקמח לבן, אז אתם מקפידים על תערובת העיסות ואין להפריש מזה על זה. אבל אם אתם לא מקפידים על העיסות, אפשר להפריש מזה על זה ובלבד שיצורפו בכלי. 5. לפי התנאי בסעיף 4. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לשפוך את היין של הקידוש ליד הדלת: 1. אמא שלי לא מרשה לזרוק את הטיטולים של הילדים בפח במטבח כי היא טוענת שזורקים שם לחם ואוכל אז לא לזרוק שם טיטולים מלוכלכים האם זה נכון? 2. היא טוענת שאסור לזרוק את היין של הקידוש עד שיוצא שבת וכשיוצא שבת אז לשפוך את זה קודם בחוץ ליד הדלת ולבקש פרנסה ובריאות ואז לשפוך את היתרה בכיור. מה נכון? והאם אסור לזרוק ולשטוף את הצלחת של הנרות עד שיוצא שבת? אשמח לקבל הסבר.
תשובה: 1. אינני חושב שיש בזה איסור, אך מ"מ אם אמך מבקשת שלא לזרוק טיטולים בפח האשפה שבמטבח מכל סיבה שהיא ודאי שיש לשמוע בקולה. 2. לא שמעתי על איסור זה, אך ודאי טוב לשתות את כל היין של הקידוש משום בל תשחית. ולגבי צלחת של נרות שבת אני מבין שהכוונה לאותו מגש שעליו היו מונחים נרות שבת, ואם זו הכוונה אז ודאי שיש איסור לטלטל מגש זה כיון שהוקצה בבין השמשות ובכל אותה שבת יש לו דין מוקצה.
שאלה: לימוד התורה: 1. מהו המקור ללימוד התורה? 2. כמה אדם ממוצע צריך ללמוד תורה ביום?(כמה שעות? או אם זה הולך לפי כמות.) 3. בעצם לימוד התורה. מה אדם ממוצע צריך ללמוד כלומר באיזה ספרים הוא צריך לעסוק?(האם רק בהלכה ראשונים, אחרונים וכו כלומר מה בדיוק) 4. כמה אדם להלכה צריך לחזור על מה שהוא למד?כמה פעמים?והאם זה חובה בכלל? 5. והאם החזרה היא על כל הלכה או על כל פרק או סימן או על מסכת או על סדר או על כל הש"ס? (כלומר, האם שמסיים פרק וכדו צריך לחזור או שמסיים רק את המסכת צריך לחזור?)
תשובה: 1. "ולמדתם אתם את בניכם לדבר בם בשבתך בביתך ובלכתך בדרך ובשכבך ובקומך" - דברים יא, יט "ויקרא משה אל כל ישראל ויאמר אלהם שמע ישראל את החקים ואת המשפטים אשר אנכי דבר באזניכם היום ולמדתם אתם ושמרתם לעשתם" - דברים ה, א "והגית בו יומם ולילה" - יהושע א, ח. 2. אין שיעור. כמה שאדם יכול ללמוד, כך נדרש ממנו. 3. לפי הזמן שיש בידו. לאדם שיש קצת זמן, עיקר לימודו צריך להיות בהלכה בכדי לדעת מה לעשות. בשאר הזמן, בעיקר תורה שבעל פה, משניות וגמרא, ולהוסיף תנ"ך ואמונה ושאר מקצועות התורה. 4-5. יש עניין ללמוד ולדעת ויש עניין לחזור. החזרה תלויה ביכולתו של כל אדם. בדרך כלל קל יותר לחזור על לימוד מועט מאשר על כמות גדולה.
שאלה: פירות מעץ שנעקר עם פירותיו לאשפה: מעשה שהיה ועקרו עץ פרי של שסק מתוך חצר בית פרטי עם פירותיו. וזרקו את העץ לאשפה עם פירותיו. בא יהודי והחל לללקט את הפירות מן העץ והניחם בסל והכניסם לביתו דרך הדלת. הסתפקנו: א. אם חייב בהפרשת תרומות ומעשרות או נחשב כהפקר שפטור מתרומות ומעשרות. ב. אם יש חיוב להפריש מהם תרומות ומעשרות, האם יכול לאכול יותר מאחד מהם ליד האשפה? אשמח לקבל מענה עם מקורות לעיון.
תשובה: הפקר פטור מתרומות ומעשרות ועל כן העץ פטור לגמרי אפילו שהוכנס הביתה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: פרנסה ממוזיקה בשנת אבל: אדם המתפרנס מנגינה בשמחות- במקרה שאחד מהוריו נפטר, האם מותר לו להמשיך ולעסוק בעבודתו למרות שנת האבל?
תשובה: אם זה עיסוקו ובזה הוא מתפרנס, מותר.
שאלה: מליחת כבד בכלי לא נקוב: כבד שהומלח ושהה בכלי לא נקוב, האם מותר לצלותו?
תשובה: אם הכבד שהה שם אפילו זמן מועט, לא ניתן להכשירו על ידי צליה.
שאלה: אכילת דגים וביצים יחד: האים מותר לטבול דג בביצה על מנת לטגן?
תשובה: מותר לאכול דג עם ביצה.
שאלה: צלחת עם בשר וחלב קר: האם כלי הופך להיות בשרי חלבי רק אם השתמשו בו בבשר חלב חם? ז"א אם יש צלחת (לא זכוכית) והשתמשתי בה רק לשים בשר קפוא למשל, האם היא נחשב בשרית?
תשובה: אם שמת אוכל קר בלבד הצלחת לא נהפכה לבשרית. אם היה נוזל בשרי בכלי למשך 24 שעות הוא נחשב לבשרי.
שאלה: נסיעה באונייה בשבת: אני רוצה לצאת מחמישי עד ראשון להפלגה ואני שומר שבת. את התפילין אני אמור להניח לכיוון ישראל? האם זה מותר בכלל בשבת הנסיעה הזאת?
תשובה: א. לא הבנתי את המשפט "תפילין בכיוון ישראל". ב. אם המלחים ישראלים, אין התר בכלל לנסוע באניה זו. ג. אם המלחים גויים, תחילת ההפלגה צריכה להיות ביום ד' ד. מה עם כשרות? ה. איזו אוירת שבת תהיה באניה?
שאלה: סיום על לימוד ש"ס משניות: אני לומד כיום משניות, ומתכנן גם לסיים את הש"ס. האם צריך לעשות סיום לכל סדר בנפרד, רק סיום מיוחד לש"ס או לעשות גם סיום לכל סדר בנפרד וגם בסוף סדר טהרות להגיד עוד פעם "הדרן עלך" רק על הש"ס?
תשובה: תעשה סיום כשתסיים את כל הששה סדרים.
שאלה: מה הבעיה ביין נסך: מהי באמת הבעייה ביין נסך יין שנגע בו גוי?
תשובה: בהלכה ישנה הבחנה בין יין שנגע בו גוי שהוא עובד ע"ז מהאומות שמנסכים יין לע"ז, לבין יין שנגע בו גוי מאומה שאנשיה אינם עובדי ע"ז, כמו הישמעלים. הרמב"ם אומר שישמעלי שנגע ביין, היין נאסר על ידי חכמים רק בשתיה משום איסור חתנות ולא בהנאה. ח רצו להרחיק בינינו לבין הגויים שלא תהיה התקרבות יתירה - מה שנקרא היום "שיחות קרבה", ח היו נגד שיחות קרבה. לעומת זאת עובדי ע"ז (שישנם גם בימינו כגון כל מיני עמים פרימטיביים בהודו וכדו'), יינם וכן יין שבא עימם במגע נאסר גם בהנאה. לגבי הנוצרים, לפי הרמב"ם הנוצרים הינם עובדי ע"ז ולפי שיטת התוס' הם אינם עובדי ע"ז. בימינו, לפי שיטת פוסקי אשכנז, יין שנוצרים נגעו בו נאסר רק בשתיה ולא בהנאה.
שאלה: לקיחת שתילי עצים מערבים : האם מותר לקחת שתילי עצי זית ממשתלה ערבית?
תשובה: מצד מה השאלה? אם השאלה היא האם באופן כללי ניתן לקנות מערבים, אז יש לשאול על כל סחורה ולאו דוקא על שתילי זיתים. אם השאלה היא מצד עורלה, אז צריך לבדוק איך שתלו את השתילים. בגדול הכלל הוא שאם מעבירים את השתיל עם גוש אדמה אז ניתן להמשיך בספירת שנות העורלה ולא צריך להתחיל לספור מחדש. על הגוש להיות בגודל שהשתיל יוכל לחיות לפחות שבועיים עם הגוש הזה.
שאלה: המקור ליהדות על פי האמא: אשמח לדעת היכן כתב בתורה (בחמישה חומשי תורה) שהיהדות של הולד הולכת על פי האמא ולא על פי האבא. כולל הסימוכין לדבר. ותזכו למצוות.
תשובה: הגמ' בקידושין סח ע"ב לומדת מהפסוק "כי יסיר את בנך מאחרי" (דברים ז,ד) שבקביעת הזהות היהודית הולכים אחר האם. הפרשה עוסקת באיסור להתחתן עם הגויים, ומנמקת שאם אדם ישיא ביתו לגוי סופו שהגוי יסיר את הבן שיוולד להם מלעבוד את ה'. לבן זה (שנולד מגוי ויהודיה) התורה קוראת "בנך", ומוסיפה הגמרא לדייק שדוקא במקרה זה קרוי בנך, משמע שבמקרה ההפוך (נולד מיהודי וגויה) אינו נקרא בנך. רואים מכאן שהולכים אחר האם. הרב יאיר וסרטיל
שאלה: מספר שאלות הלכתיות: ברצוני לשאול כמה שאלות הלכתיות שנתקלתי בהם מספר פעמים: 1. לפי הידוע לי, כאשר יש תחבושת על היד וצריך ליטול ידיים, יש להיזהר שלא תרטב התחבושת כי כך היא נטמאת (ואז גם שאר היד.). אם אכן כך הדבר, מהו הדין לגבי סרט כתום הנמצא בקביעות על ידי ופעמים רבות הוא נרטב בשעת הנטילה? 2. למדתי כי אישה מקבלת שבת בשעת הדלקת נרות. כיצד תנהג בנוגע לתפילת מנחה ביום שישי אם ברצונה להתפלל במניין לאחר ההדלקה? האם אפשר להתנות באופן קבוע לקבל את השבת רק לאחר מנחה של חול? (השאלה לגבי אישה רווקה הנוהגת להדליק נרות, וכנ"ל לגבי אישה נשואה).
תשובה: 1. לפי ההלכה מי שנוטל ידים צריך להגביה ידיו למעלה כדי שלא יצאו המים מחוץ לפרקי ידיו ויחזרו לידים ויטמאו אותם, ואם כך תעשה ממילא אין לך יותר ממה לחשוש. 2. לגבי זמן קבלת שבת לאשה יש בזה מחלוקת בפוסקים: יש אומרים כפי שכתבת שאשה מקבלת שבת בהדלקת נרות שבת (ועל פי דעה זו נוהגות רוב הנשים האשכנזיות), ולפי דעה זו באמת יש להחמיר שאשה זו לא תתפלל מנחה של חול כי מאחר שכבר עשתה אותו קודש אי אפשר שתעשינו חול. אולם הרבה פוסקים סוברים שאין שום קשר בין הדלקת נרות שבת לקבלת שבת, ואשה אינה מקבלת שבת בהדלקת הנרות, וקבלת שבת היא מעט לפני שקיעת השמש, אע"פ שהדליקה נרות שבת (וע"פ דעה זו נוהגות רוב הנשים הספרדיות). ומ"מ אם אשה מתנה שאיננה חפצה לקבל שבת עם הדלקת הנרות התנאי תופס.
שאלה: ברכת הטוב והמטיב על דירה חדשה באיחור: זכינו להיכנס לדירה חדשה שרכשנו לפני כ-9 חודשים. האם אפשר לברך הטוב והמטיב עדיין?(רק כעת נודעה לי הלכה זו)? בקרוב נקיים אי ה סעודת הודיה וחנוכת בית עם הרבה מוזמנים (בכניסה קיימתי סדר חנוכת ביית זריזה ביותר עם 2 שכנים רק לצאת ידי חובה) וחשבתי לברך בהזדמנות זו.
תשובה: ברך. אך אם כבר דחית אולי כדאי להמתין כמה ימים ובחנוכת הבית ישתתפו עשרה?
שאלה: ברכת שילוח הקן: מה הברכה שבמברכים כשמקיימים מצוות שילוח הקן?
תשובה: "אשר קידשנו במצוותיו וצוונו על שילוח הקן"
שאלה: איסור "לא תקסום" ומעשה אליעזר: בפרשת שופטים פרק י"ח י :"לא תיקסום": בסיפור של אליעזר ורבקה אליעזר מתנה סימנים בעד ריבקה, מהו גבול האיסור?
תשובה: הספורנו בפרשת חיי שרה כותב שאליעזר למרות שהתנה סימנים הוא התפלל "ובה אדע" - הוא התפלל שהקב"ה יוכיח, אבל לא סמך על התנאים האלה.
שאלה: להישאר בכיתה כשהמרצה עם גופיה: רציתי לדעת האם מותר לי להיות נוכח בכיתה כשמרצה מגיעה עם גופיה?
תשובה: עצתי לכתוב מכתב אנונימי נימוסי למרצה ולהנהלה, שמן הראוי שיכבדו את עצמם ואת המוסד בלבוש הולם.
שאלה: לקרוא דברי תורה באור שנדלק בשבת: הוריי עדיין לא שומרים תורה ומצוות וכשאני ואישתי באים להתארח בשבת אז הם מדליקים ומכבים את האור במהלך השבת השאלה האם אפשר לאכול ולקרוא דברי תורה על השולחן למשל בסעודה שלישית שנמשכת לאחר השקיעה תוך שימוש באור שהודלק בשבת? מה לעשות?
תשובה: אין לקרוא באור שהודלק בשבת.
שאלה: סחוג מירקות עליים שנטחנו : קיבלנו סחוג בתוצרת ביתית שרובו עשוי מירקות עליים טחונים, לא ברור אם ניקו את הירקות מתולעים לפי ההלכה. האם הסחוג מותר באכילה או לא?
תשובה: יש להמנע מאכילתו. למרות שהוא טחון אולם מכיוון שאיננו טחון דק דק, נראה שעדיף לא לאכול. בברכת התורה והארץ הרב יהודה הלוי עמיחי מכון התורה והארץ כפר דרום אשקלון